Metodický list
Téma: Chlieb, pečivo, obilniny, ryža, cestoviny, zemiaky - prečo tvoria základňu potravinovej pyramídy.
Cieľ zamerania aktivity:
· Pochopiť pojem výživová pyramída
· Zistiť rozdiely medzi bielou a celozrnnou múkou
· Spoznávať menej známe obilniny
Vyučovací predmet:
· Vlastiveda
· Prírodopis
· Vecné učenie
· Pracovné vyučovanie
Pomôcky: dataprojektor, notebook, prezentácia, vzorky: biela a celozrnná múka, vzorky obilnín: pohánka, pšeno, jačmeň, ovos, ryža, bulgur, myštičky, lyžičky, disperzné lepidlo
Príprava: Teoretické poznatky si žiaci osvojili formou prezentácie.
Realizácia: Vzorky obilnín a múk dostávali žiaci priebežne s podávanými informáciami z prezentácie. V poslednej časti dostali pracovný list. Na hodine pracovného vyučovania je možné so žiakmi pripraviť ochutnávku.
Zhrnutie: Na základe prezentácie, práce so vzorkami, vypracovaním pracovného listu a tiež ochutnávkou sme sa naučili, zapamätáme si:
· Aké je miesto a dôležitosť obilnín vo výživovej pyramíde
· Celozrnná múka je pre naše zdravie dôležitá
· Pestrosť v konzumácii obilnín nám môže doplniť chýbajúce vitamíny a minerály
· Príprava zdravého celozrnného jedla môže byť jednoduchá
Prílohy:
· Text
· Obrázok potravinovej pyramídy
· Pracovný list
· Postup prípravy kolivy


Obilniny patria od nepamäti k základom ľudskej výživy, pretože nám dodávajú energiu a vitalitu. 
Najvýživnejšie a najhodnotnejšie sú obilniny vo svojej prirodzenej celozrnnej podobe, v ktorej obsahujú najviac vitamínov, minerálov, stopových prvkov a vlákniny. 
Výživová pyramída: grafické znázornenie množstva potrebných potravín pre človeka.
Prízemie pyramídy: obilniny a výrobky z nich, pečivo (celozrnné, nie z bielej múky), nelúpaná hnedá ryža, zemiaky v šupke, celozrnné cestoviny, ovsené vločky, ryža, corn flakes, proso, krúpy, pohánka
Denne by sme mali zjesť 3 až 6 porcií obilnín. Koláče hoci sú z múky sú až úplne na špici potravinovej pyramídy. 
Jedna porcia = 30g obilnín (pol šálky cestovín, pol šálky varenej ryže alebo varených obilnín, jeden väčší zemiak, krajec chleba ale jeden celozrnný rožok)

Obilniny sú bohaté na zložené sacharidy (škrob), vlákninu, vápnik, železo a vitamíny skupiny B. Menej významnou zložkou tejto skupiny sú bielkoviny. Jedna bielkovina však stojí za zmienku a tou je lepok.  Ľudia, ktorí trpia neznášanlivosťou lepku musia zo svojej stravy vylúčiť potraviny, ktoré lepok obsahujú (pšenicu, jačmeň, ovos a raž).
Vláknina v potravinách tejto skupiny je dôležitá pre správne trávenie, pomáha vyrovnávať hodnoty cukru v krvi a znižovať cholesterol.
Obsah jednotlivých živín v múke záleží na stupni vymletia obilného zrna. 
Prečo celozrnné obilniny?
Naše telo zásobujú polysacharidmi (zloženými cukrami), ktoré pomaly uvoľňujú energiu, a tým šetria podžalúdkovú žľazu, tzn. že nedochádza k prudkým výkyvom hladiny krvného cukru. 
Obsahujú veľa živín – sacharidy, bielkoviny, vitamíny, minerály ako horčík, železo, zinok, draslík a vápnik, vitamíny skupiny B a vlákninu.
Celozrnné obilniny sú ideálne pri diétach a pri minimum tuku a vďaka vláknine pomáhajú predchádzať obezite pomáhajú chrániť srdce a znižovať cholesterol v krvi. 

Obilné zrno sa skladá z jadra, klíčka a otruby.  
Keď chceme získať celozrnný produkt, teda múku, musia v ňom byť zachované práve tieto tri zložky. 
Bežná múka (hladká, polohrubá a hrubá) obsahuje len jadro a v ňom prevažne iba bielkoviny a škrob. 
Celozrnná múka má oveľa vyšší obsah dôležitej potravinovej vlákniny (najviac v otrubách), niektorých vitamínov (najmä skupiny B, ale aj vitamínu D a E), enzýmov, minerálnych látok a stopových prvkov ako biela múka.

Biela múka vzniká namletím tzv. obrúseného zrna, zbaveného klíčka a otrúb, ktoré však obsahujú najviac živín a mastných kyselín, čím prichádzame o značnú časť výživovej hodnoty chleba a ďalších múčnych potravín. Ak sa teda hovorí, že obilniny sú dobré na trávenie či nervovú sústavu, potom to neplatí o výrobkoch z bielej múky. 


Vitamíny skupiny B, ktoré potrebujú naše nervy, alebo vláknina sú pri výrobe bielej múky odstránené. 
Biela múka je oproti celozrnnej ochudobnená asi o 60% vápnika, 76% železa, 85% horčíka, 78% zinku, 77% vitamínu B1, 80% vitamínu B2 a 86% vitamínu E. 
Celé zrno obsahuje polysacharidy, ktoré sa do krvi uvoľňujú pomaly a postupne počas celého procesu trávenia.

Prílivom polysacharidov dostávame stály prísun harmonickej energie. 
Naopak, jednoduché cukry z bielej múky  sa vstrebávajú hneď na začiatku tráviaceho traktu priamo do krvi,  preto sa cukor v krvi zvýši naraz. 
V obilnom zrne je všetko dokonale usporiadané, a keď ho jeme celé, dobre tepelne upravené, potom ho dokážeme dobe stráviť a získame z neho maximum.

Pohánka je veľmi hodnotnou súčasťou ľudskej výživy. 
Rutín (vitamín P), ktorý pôsobí blahodarne na cievy 
Neobsahuje lepok, preto je vhodná pre ľudí trpiacich celiakiou a doporučuje sa pri ochoreniach tráviaceho ústrojenstva. Pohánka sa využíva aj pri liečbe hemoroidov, kŕčových žíl, popraskaných ciev a pod., 
Vyznačuje sa liečebnými účinkami, predovšetkým pre obsah rutínu, ktorý má priaznivý vplyv na srdce a cievy, pečeň, tráviace orgány, posilňuje imunitný systém, zvyšuje pružnosť cievnych stien, reguluje krvnú zrážanlivosť a obsah cholesterolu v krvi

Proso je z obilnín najbohatšie na minerálne látky. 
Proso bolo jednou z hlavných obilnín Slovanov, 
ktorí ho konzumovali v podobe výživných kaší, placiek a polievok. 
Má vysoký obsah fluóru a kyseliny kremičitej, obsahuje aj horčík, draslík, fosfor a železo. 
Obsah minerálnych látok a vitamínov v semenách prosa je všeobecne vyšší ako u pšenice, kukurice či ryže a prevažujú v nich nenasýtené mastné kyseliny.
Odporúča sa pri málokrvnosti, rekonvalescencii, vyčerpanosti a na prečistenie organizmu. 
Fluór a kyselina kremičitá spevňujú pokožku, vlasy, kosti, nechty a zuby. 
Je veľmi ľahko stráviteľné.
Pšeno sa získava odstránením plevy zo zrna prosa. 
Dôležitá je neprítomnosť lepku, preto sa odporúča pri bezlepkovej diéte. 
Je dobre stráviteľné, výživné a veľmi chutné, naviac je významným zdrojom vitamínov (napr. B1, B2). 
Výnimočný je predovšetkým obsah železa. Svojou nutričnou hodnotou sa vyrovná ovseným vločkám. 

Ovos a ovsené vločky majú z obilnín najvyšší podiel tukov a bielkovín. 
Obsahujú vitamíny skupiny B, vitamín E, jód, selén, železo, horčík, fenolové kyseliny, minerálne látky, stopové prvky a vlákninu.
Podporujú metabolizmus, stabilitu glykémie. 
Znižujú koncentráciu LDL (tzv. zlého) cholesterolu, znižujú vysoký krvný tlak, pôsobia preventívne proti rakovine. Vysoký obsah jódu priaznivo ovplyvňuje činnosť štítnej žľazy.

Bulgur predvarená a nalámaná celozrnná pšenica. 
Vyzerá trochu ako ryža, no chutí skôr ako orechy.
Dobre stráviteľný
Bulgur vzniká tak, že pšeničné zrná sa najskôr vyperú, potom predvaria, usušia a nakoniec rozdrvia na menšie časti. Tie sa na sitách roztriedia podľa veľkosti a zabalia. 

Pri predváraní dochádza k čiastočnej premene škrobov v zrnách na jednoduché cukry, vďaka čomu je takto spracovaná pšenica pre ľudské telo lepšie stráviteľná. Navyše si zachová dôležité vitamíny, bielkoviny a vlákninu.
Bulgur je bohatý na vitamíny A a B a minerály fosfor, železo, horčík a selén. 
V jedlách sa výborne dopĺňa so strukovinami a „zelenými“ zeleninami, ako sú brokolica, špargľa, špenát a rôzne čerstvé bylinky.












Pracovný list (Hovorme o jedle – Obilniny ...)
1. Čo dodávajú obilniny človeku?
a) Energiu a vitalitu
b) Múdrosť
c) Nadbytočné kilá
2. Vyber najhodnotnejší produkt obilniny
a) Múka
b) Vločky
c) Zrno
3. Zakrúžkuj čo nepatrí do prízemia potravinovej pyramídy.
Ovsené vločky, proso, ananás, pohánka, keksíky, corn fleky, mrkva

4. Napíš čo znamená, 1 porcia obilnín?

5. Bielkovina niektorých obilnín, na ktorú sú niektorí alergickí sa nazýva:
A)lepok
b) lepidlo
c) lep

6. Celozrnné obilniny nám šetria ktorý orgán, keď sa z nich pomaly a postupne uvoľnuje energia?
a) Srdce
b) Podžalúdková žľaza
c) Žalúdok
7. Z čoho sa skladá obilné zrno?

8.Ktoré časti obilného zrna obsahuje biela múka?

9.Ktoré časti obilného zrna obsahuje celozrnná múka?

10. Rutín obsahuje ktorá obilnina?
Proso – ovos – pšenica –pohánka – kukurica
11. Ak som málokrvná, anemická, ktorú obilninu mi odporúčaš?
12.Ktorá obilnina mi spevní cievy, aby sa nelámali?
13. Predvarená a nalámaná celozrnná pšenica sa volá:
a) bulgur
b) balgar
c) buldur
14.Vyhľadaj jednotlivé obilniny a nalep k správnemu názvu
	Pohánka

Postup prípravy KOLIVY
Bulgur uvaríme podľa návodu (vo vriacej osolenej vode varíme asi 20 min.), pridáme zomleté orechy, pokrájané alebo zomleté sušené ovocie a podľa chuti osladíme medom.

